Poskantoorstaking duur voort; doen só navraagArgieffoto Die Poskantoor het Donderdag gewaarsku daar is steeds vertragings by sy possorteringsentra in Kaapstad, Pretoria en die groter Johannesburg-gebied weens onbeskermde stakings. “Die pos in Gauteng is ongeveer vier weke agterstallig,” het die Poskantoor in ŉ verklaring gesê. “Dit is die gevolg van ŉ agterstand uit die vorige staking wat nog nie opgevang is nie.” Die staking hou verband met die aanstelling van tydelike werkers in permanente poste. Die Poskantoor is glo reeds besig met dié proses. Volgens die Poskantoor staak werknemers nie by die verskillende poskantore nie, maar ŉ aantal poskantore in Kaapstad en Johannesburg moes gesluit word uit vrees vir die veiligheid van sy klante en personeel ná dreigemente van geweld ontvang is. Die Poskantoor se kliëntedienssentrum is ook gesluit en klante word versoek om ŉ e-pos na [email protected] te stuur om navraag te doen oor spesifieke posstukke. Klante word versoek om ŉ spoornommer by die navraag in te sluit. Janras Kotsi, uitvoerende direkteur van die groep, het gesê die Poskantoor is daagliks in gesprek met vakbonde om die staking so gou as moontlik te beëindig.